**Družinsko bogoslužje na 33. navadno nedeljo - svetovni dan ubogih**

Revščina prevzema vedno različne obraze, ki zahtevajo pozornost. V vsakem ubogem lahko srečamo Gospoda Jezusa, saj je razodel, da je navzoč v svojih najšibkejših bratih.

Molitev k Bogu in solidarnost z ubogimi in trpečimi sta neločljivi. Za obhajanje bogoslužja, ki je všeč Gospodu, je treba priznati, da vsak človek, tudi najbolj reven in preziran, nosi v sebi vtisnjeno Božjo podobo.  Srečanje s človekom, ki je ubog, nas izziva in sprašuje, kaj lahko naredimo ali prispevamo k odpravljanju in lajšanju odrinjenosti in trpljenja?

*Na mizo poleg križa in sveče postavimo rožni venec in obrise rok, vseh, ki smo zbrani pri molitvi. Obrisi vsakega udeleženca naj bodo z drugo barvo. Zakaj? Poglejmo!*

*Primerno je, da začnemo s pesmijo, ki govori o ponujeni roki:*

*O Moj Bog dopusti mi, aleluja ….*

*ali Darujemo Gospod (2. Kitica)*

***Voditelj:*** V imenu Očeta in Sina in Svetega Duha. **Vsi:** Amen.

**Voditelj:** Ponujena roka odkrije, najprej tistemu, ki jo ponudi, da je v njem sposobnost za dejanja, ki življenju dajejo smisel. Koliko ponujenih rok vidimo vsak dan! Žal se vedno bolj pogosto dogaja, da nas naglica vleče v vrtinec ravnodušnosti, tako da ne znamo več spoznati toliko dobrega, ki je vsak dan storjeno v tišini in z izjemno velikodušnostjo.

Ponuditi roko je znamenje: znamenje, ki neposredno spominja na bližino, na solidarnost, na ljubezen. V teh mesecih, v katerih je svet preplavil virus, ki prinaša bolečino in smrt, obup in zmedo, koliko ponujenih rok lahko vidimo! Ponujena roka zdravnika, ki skrbi za vsakega bolnika in skuša najti pravo zdravilo. Ponujena roka bolniške sestre, ki ostaja preko svojega delovnega časa, da bi negovala bolnika. Ponujena roka duhovnika, ki blagoslavlja z muko v srcu. Ponujena roka prostovoljca, ki pomaga tistemu, ki živi na cesti, in tistim, ki imajo streho, pa nimajo hrane. Opisali bi lahko še druge ponujene roke, da bi sestavili litanije dobrih del. Vse te roke kljubujejo okužbi in strahu, samo da nudijo oporo in tolažbo.

Ponujena roka priča o tem, da hočemo spoznati ubogega, da bi mu pomagali v stiski. So naše roke, katerih obrisi so na mizi take? So naše roke sklenjene v molitvi , kar kaže rožni venec, ki je tudi na mizi? V kratki tišini premislimo!

*Po kratkem molku vsi skupaj izpovedo kesanje.*

*Vsi:* Moj Bog, žal mi je, da sem grešil in žalil tebe, ki si moj najboljši Oče.Trdno sklenem, da se bom poboljšal, pomagaj mi s svojo milostjo.

*Voditelj:* Usmili se nas, Gospod, odpusti nam naše grehe in slabosti, da bomo s čistim srcem obhajali to bogoslužje. Vsi: Amen.

***Voditelj:*** Molimo.

Gospod, naš Bog, od tebe prejemamo vse dobrine. Naj ti vdano in veselo služimo, saj je v tem večna in popolna sreča. Po našem Gospodu, Jezusu Kristusu, tvojem Sinu, ki s teboj v občestvu Svetega Duha živi in kraljuje vekomaj.

***Vsi:*** Amen.

**Voditelj:** Poslušajmo odlomek iz svetega evangelija po Mateju *(Mt 25,14-30)*

*Nekdo od prisotnih, ali voditelj sam, prebere evangeljski odlomek*

Tisti čas je Jezus povedal svojim učencem tole priliko: »Neki človek se je odpravljal na potovanje in je sklical svoje služabnike ter jim izróčil svoje premoženje. Enemu je dal pet talentov, drugemu dva in tretjemu enega, vsakemu po njegovi zmožnosti, in odpotoval. Ta, ki je prejel pet talentov, je šel takoj z njimi trgovat in je pridóbil pet drugih. Prav tako je tisti, ki je prejel dva, pridóbil dva druga. Oni pa, ki je prejel enega, je šel, skôpal jamo in skril denar svojega gospodarja.

Po dolgem času je prišel gospodar teh služabnikov in napravil z njimi obračun. Pristopil je tisti, ki je prejel pet talentov. Prinesel je pet drugih in rekel: ›Gospodar, pet talentov si mi izročil, glej, pet drugih sem pridóbil.‹ Gospodar mu je rekel: ›Prav, dobri in zvesti služabnik! V malem si bil zvest, čez veliko te bom postavil. Vstopi v veselje svojega gospodarja!‹ Nato je pristopil tisti, ki je dobil dva talenta, in rekel: ›Gospodar, dva talenta si mi izróčil, glej, dva druga sem pridóbil.‹ Gospodar mu je rekel: ›Prav, dobri in zvesti služabnik! V malem si bil zvest, čez veliko te bom postavil. Vstopi v veselje svojega gospodarja!‹

Nazadnje je pristopil oni, ki je dobil en talent, in rekel: ›Gospodar, vedel sem, da si trd človek. Žanješ, kjer nisi sejal, in zbiraš, kjer nisi raztresel. Zbal sem se in sem šel ter zakopal tvoj talent v zemljo. Glej, tu imaš, kar je tvojega!‹ Gospodar pa mu je odgovóril: ›Malopridni in leni služabnik! Vedel si, da žanjem, kjer nisem sejal, in zbiram, kjer nisem raztresel? Zato bi moral dati moj denar menjalcem in ob vrnitvi bi jaz prejel svojo lastnino z obrestmi. Vzemite mu torej talent in ga dajte tistemu, ki jih ima deset; kajti vsakemu, ki ima, se bo dalo in bo imel obilo, tistemu pa, ki nima, se bo vzelo še to, kar ima. Neuporabnega služabnika pa vrzite ven v najglobljo temo. Tam bo jok in škripanje z zobmi.‹«

*Sedaj lahko vsak pove svojo misel, svoje mnenje, svoja vprašanja...*

*Prošnje*

**Voditelj:** Prilika o talentih nas uči, da moramo sodelovati z darovi, ki so nam dani, ne pa jih zakopati. Prosimo nebeškega Očeta, naj nam pomaga:

1. Naj bo sveta Cerkev vedno zvesta Kristusova nevesta in luč za vse ljudi.
2. Naj mladi, ki čutijo, da jih ti, Gospod, kličeš v svojo službo, z veseljem zastavijo vse svoje sposobnosti za rast tvojega kraljestva.
3. Naj bodo vsi, ki jim je zaupana oblast in odgovornost, zvesti tako v malem kakor v velikem.
4. Naj bomo kot sinovi dneva in luči vsak trenutek pripravljeni na dan, ki bo prišel kakor tat ponoči.
5. Usmili se vseh obolelih s koronavirusom Covid-19 in drugih bolnikov v naši domovini in njihovih svojcev.
6. Podpiraj vse zdravstvene delavce, da bodo skrbeli za bolnike in jim pomagali.
7. Naj vsi naši rajni pridejo v veselje svojega nebeškega kraljestva in prejmejo plačilo za svojo zvestobo.

*Lahko dodamo še vsak svoje prošnje....*

**Voditelj:** Nebeški Oče, vse je dar tvoje ljubeče roke. Usliši naše prošnje in daj, da bomo s tvojimi darovi zvesto sodelovali. Po Kristusu, našem Gospodu.

**Vsi:** Amen.

Voditelj moli molitev v času bolezni:

Oče usmiljenja in tolažbe,

tvoj Sin Jezus Kristus

nam je s križem pokazal vrednost trpljenja.

Pomagaj našim bratom in sestram,

ki že nosijo križ bolezni in so preizkušani.

Nakloni jim izboljšanje zdravja,

njihovim svojcem pa poguma in zaupanja.

Vsem zdravstvenim delavcem nakloni moči in zdravja,

da bodo vztrajali v ljubezni do bolnikov;

raziskovalcem pa, da bodo čim prej odkrili uspešno zdravilo.

Nam in vsemu svetu daj svoj blagoslov,

da bomo rešeni bolezni

in se ti bomo mogli s tvojo Cerkvijo zahvaljevati.

Amen.

**Sv. Marija, zdravje bolnikov – prosi za nas.**

**Sv. Rok, zavetnik zoper kužne bolezni – prosi za nas.**

**Vsi božji svetniki in svetnice – prosite za nas.**

**Voditelj:** Molimo

Dobri Oče, prejeli smo nebeške darove. Naj večajo tvojo ljubezen naše roke v delih dobrote revnim, zapostavljenim in preziranim, saj vsak človek nosi tvojo vtisnjeno podobo in je brat in sestra Jezusa Kristusa, ki s teboj živi in kraljuje vekomaj.

**Vsi:** Amen.

*Vsi se pokrižajo in voditelj izreče****:*** Blagosloví naj nas Gospod,nas varuje vsega hudegain pripelje v večno življenje. **Vsi** Amen.

Zapojemo pesem: Poglejte, kakšno ljubezen nam je izkazal dobri Bog…..